Likumprojekts

**Grozījums Darba likumā**

Izdarīt Darba likumā (Latvijas Republikas Saeimas un Ministru Kabineta Ziņotājs, 2001, 15. nr.; 2003, 2. nr.; 2004, 5., 10. nr.; 2005, 12., 22. nr.; 2006, 21. nr.; 2009, 14. nr.; Latvijas Vēstnesis, 2009, 200. nr.; 2010, 47. nr.; 2011, 62., 103. nr.; 2012, 108. nr.; 2014, 225. nr.; 2016, 101. nr.) šādu grozījumu:

Papildināt likumu ar 36. nodaļu šādā redakcijā:

"**36. nodaļa**

**Administratīvā atbildība darba tiesisko attiecību jomā un kompetence sodu piemērošanā**

**158. pants. Darba līguma nenoslēgšana rakstveida formā**

Par darba līguma nenoslēgšanu rakstveida formā piemēro naudas sodu darba devējam – fiziskajai personai vai amatpersonai no četrpadsmit naudas soda vienībām līdz septiņdesmit naudas soda vienībām, juridiskajai personai vai tiesībspējīgai personālsabiedrībai no simt četrdesmit naudas soda vienībām līdz septiņsimt divdesmit naudas soda vienībām.

**159. pants. Valsts noteiktās minimālās mēneša darba algas nenodrošināšana**

Par valsts noteiktās minimālās mēneša darba algas nenodrošināšanu, ja persona nodarbināta normālo darba laiku, vai minimālās stundas tarifa likmes nenodrošināšanu piemēro naudas sodu darba devējam – fiziskajai personai vai amatpersonai no astoņdesmit sešām naudas soda vienībām līdz simt četrpadsmit naudas soda vienībām, juridiskajai personai vai tiesībspējīgai personālsabiedrībai ­ no simt septiņdesmit naudas soda vienībām līdz tūkstoš četrsimt divdesmit naudas soda vienībām.

**160. pants. Atteikšanās no sarunām par darba koplīguma slēgšanu**

Par darba devēja, darba devēju organizācijas vai darba devēju organizāciju apvienības atteikšanos no sarunām par darba koplīguma (ģenerālvienošanās) slēgšanu piemēro brīdinājumu vai naudas sodu fiziskajai personai vai amatpersonai no desmit naudas soda vienībām līdz septiņdesmit naudas soda vienībām, juridiskajai personai vai tiesībspējīgai personālsabiedrībai – no septiņdesmit naudas soda vienībām līdz simt četrdesmit naudas soda vienībām.

**161. pants. Atšķirīgas attieksmes aizlieguma pārkāpšana darba tiesisko attiecību jomā**

Par atšķirīgas attieksmes aizlieguma pārkāpšanu darba tiesisko attiecību jomā piemēro brīdinājumu vai naudas sodu darba devējam – fiziskajai personai vai amatpersonai no divdesmit astoņām naudas soda vienībām līdz septiņdesmit naudas soda vienībām, juridiskajai personai vai tiesībspējīgai personālsabiedrībai no septiņdesmit naudas soda vienībām līdz simt četrdesmit naudas soda vienībām.

**162. pants. Citu darba tiesiskās attiecības regulējošo normatīvo aktu pārkāpšana**

Par darba tiesiskās attiecības regulējošo normatīvo aktu pārkāpšanu, izņemot gadījumus, kas noteikti šā likuma 158., 159., 160. un 161. pantā, piemēro brīdinājumu vai naudas sodu darba devējam – fiziskajai personai vai amatpersonai no septiņām naudas soda vienībām līdz septiņdesmit naudas soda vienībām, juridiskajai personai vai tiesībspējīgai personālsabiedrībai no četrpadsmit naudas soda vienībām līdz divsimt divdesmit naudas soda vienībām.

**163. pants. Kompetence sodu piemērošanā**

Administratīvo pārkāpumu procesu par šā likuma 158., 159., 160., 161. un 162. pantā paredzētajiem pārkāpumiem veic Valsts darba inspekcija."

Likums stājas spēkā vienlaikus ar Administratīvo pārkāpumu procesa likumu.

Labklājības ministra vietā –

Ministru prezidenta biedrs,

ekonomikas ministrs

Arvils Ašeradens